CELEX: 52006PC0654
Language: lv
Date: 2006-11-09
Title: Priekšlikums Padomes lēmums par principiem, prioritātēm un nosacījumiem, kas iekļauti Eiropas partnerībā ar Melnkalni

LV
            
            
                     
                        
                           
                     
                  
                  
                     
                        EIROPAS KOPIENU KOMISIJA
                     
                  
               
               Briselē, 8.11.2006
            
            
               COM(2006) 654 galīgā redakcija
            
            
                
            
            
               Priekšlikums
            
            
               PADOMES LĒMUMS
            
            
               par principiem, prioritātēm un nosacījumiem, kas iekļauti Eiropas partnerībā ar Melnkalni
            
            
               (iesniegusi Komisija)
            
            
               PASKAIDROJUMA RAKSTS
            
            
               Saloniku 2003. gada 19. un 20. jūnijā sanāksmē Eiropadome atkārtoti apliecināja savu apņemšanos pilnīgi un efektīvi atbalstīt Rietumbalkānu valstu Eiropas perspektīvu. Tā apstiprināja „Saloniku darba kārtību Rietumbalkāniem”, kurā tika ieviests Eiropas partnerības princips kā līdzeklis, kas palīdzētu īstenot Rietumbalkānu valstu Eiropas perspektīvu. 
            
            
               Komisija 2005. gada 9. novembrī iepazīstināja ar atjauninātu Eiropas partnerību Serbijai un Melnkalnei, Kosovu ietverot, kā noteikts ANO Drošības padomes 1999. gada 10. jūnija Rezolūcijā Nr. 1244. Padome to pieņēma 2006. gada 30. janvārī. Melnkalne pasludināja savu neatkarību 2006. gada 3. jūnijā pēc referenduma, kas notika 21. maijā. Pēc tam to atzina ES un tās dalībvalstis. Tāpēc Komisija uzskata, ka ir lietderīgi sniegt priekšlikumu atjauninātai Eiropas partnerībai tikai ar Melnkalni. Šis priekšlikums ir pamatots ar tām pašreizējās Eiropas partnerības Serbijai un Melnkalnei (Kosovu ietverot) daļām, kuras attiecas uz Melnkalni un kuras ir atjauninātas, lai iekļautu prioritātes, kas pievēršas Melnkalnes jaunajām kompetencēm un uzdevumiem, ar kuriem tā saskaras kā neatkarīga valsts.
            
            
               Šīs atjaunotās Eiropas partnerības pamatā ir Padomes 2004. gada 22. marta Regulas (EK) Nr. 533/2004 noteikumi. Tajā uzskaitītas īstermiņa un vidēja termiņa prioritātes, kas valstij jāveic, gatavojoties turpmākai integrācijai Eiropas Savienībā. Lai īstenotu Eiropas partnerību, Melnkalnes kompetentajām iestādēm ir jāizstrādā plāns, kurā ietverts grafiks un konkrēti pasākumi, kurus šajā nolūkā Melnkalne iecerējusi veikt. Komisija pastāvīgi uzraudzīs šo prioritāšu īstenošanas gaitu.
            
            
               Eiropas partnerības prioritātes veido programmas izstrādes pamatu Kopienas finansiālajam atbalstam, kuru turpinās sniegt, izmantojot attiecīgos finanšu instrumentus, īpaši Padomes 2006. gada 17. jūlija Regulu (EK) Nr. 1085/2006, ar ko izveido pirmspievienošanās atbalsta instrumentu (PAI).
            
            
               Padomes lēmuma priekšlikumam nav finansiālu seku. Ņemot vērā iepriekš minēto, Komisija aicina Padomi pieņemt pievienoto Padomes lēmuma projektu.
            
            
               Priekšlikums
            
            
               PADOMES LĒMUMS
            
            
               par principiem, prioritātēm un nosacījumiem, kas iekļauti Eiropas partnerībā ar Melnkalni
            
            
               EIROPAS SAVIENĪBAS PADOME,
            
            
               ņemot vērā Eiropas Kopienas dibināšanas līgumu,
            
         
         
            
               ņemot vērā Padomes 2004. gada 22. marta Regulu (EK) Nr. 533/2004 par Eiropas partnerību izveidošanu un jo īpaši tās 2. pantu
                  1
               ,
            
            
               ņemot vērā Komisijas priekšlikumu,
            
            
               tā kā:
            
            
               (1)Eiropadome 2003. gada 19. un 20. jūnija Saloniku sanāksmē apstiprināja Eiropas partnerības ieviešanu kā līdzekli, kas palīdzētu īstenot Rietumbalkānu valstu Eiropas perspektīvu.
            
            
               (2)Regulā (EK) Nr. 533/2004 ir paredzēts, ka Padomei jālemj par Eiropas partnerībās ietveramajiem principiem, prioritātēm un nosacījumiem, kā arī par jebkādiem turpmākiem pielāgojumiem.
            
            
               (3)Regulā (EK) Nr. 533/2004 ir noteikts, ka Eiropas partnerību paveiktā darba kontroli nodrošinās ar to mehānismu palīdzību, kas ieviesti stabilizācijas un asociācijas procesa ietvaros, jo īpaši sniedzot gada pārskatus.
            
            
               (4)Padome 2004. gada 14. jūnijā pieņēma pirmo Eiropas partnerību ar Serbiju un Melnkalni, ietverot Kosovu, kā noteikts ANO Drošības padomes Rezolūcijā Nr. 1244
                  2
               . Padome 2006. gada 30. janvārī nolēma atjaunināt šo Eiropas partnerību
                  3
               .
            
            
               (5)Melnkalne pasludināja savu neatkarību 2006. gada 3. jūnijā pēc referenduma, kas tika organizēts 2006. gada 21. maijā.
            
            
               (6)Vispārējo lietu un ārējo attiecību padomes 2006. gada 12. jūnija sēdē Eiropas Savienība un tās dalībvalstis nolēma, ka tās veidos savas turpmākās attiecības ar Melnkalnes Republiku kā ar suverēnu, neatkarīgu valsti.
            
            
               (7)Tāpēc ir lietderīgi izveidot jaunu Eiropas partnerību ar Melnkalni, pamatojoties uz to Eiropas partnerības ar Serbiju un Melnkalni, kas pieņemta 2006. gada janvārī, daļu, kas attiecas uz Melnkalni un kura ir atjaunināta, ņemot vērā 2006. gada progresa ziņojumu, un kura papildināta ar prioritātēm, kas pievēršas uzdevumiem, ar kuriem saskaras Melnkalne kā neatkarīga valsts.
            
            
               (8)Lai sagatavotos turpmākai integrācijai Eiropas Savienībā, Melnkalnes kompetentajām iestādēm ir jāizstrādā plāns, kurā jāatspoguļo grafiks un konkrēti pasākumi Eiropas partnerības prioritāšu īstenošanai,
            
            
               IR PIEŅĒMUSI ŠO LĒMUMU.
            
            
               1. pants
            
            
               Saskaņā ar Regulas (EK) Nr. 533/2004 1. pantu principi, prioritātes un nosacījumi, kas ietverti Eiropas partnerībā ar Melnkalni, ir noteikti šīs regulas pielikumā, kas ir šā lēmuma sastāvdaļa un attiecībā uz Melnkalni aizstāj nosacījumus, kas izklāstīti Lēmumā 2006/56/EK.
            
            
               2. pants
            
            
               Eiropas partnerības izpildi izskatīs, izmantojot mehānismus, kas izveidoti saskaņā ar stabilizācijas un asociācijas procesu, jo īpaši Komisijas katru gadu iesniedzamos ziņojumus par paveikto.
            
            
               3. pants
            
            
               Lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē
            
            
               
                     Padomes vārdā —
               
            
         
         
            
               
                     priekšsēdētājs
               
               
                     […]
               
            
            
               PIELIKUMS
            
            
               Melnkalne: EIROPAS PARTNERĪBA 2006
            
            
               1.IEVADS
            
            
               Eiropadome apstiprināja Eiropas partnerības ieviešanu kā līdzekli, kas palīdzētu īstenot Rietumbalkānu valstu Eiropas perspektīvu.
            
            
               Komisija 2006. gada 9. novembrī iepazīstināja ar papildinātu Eiropas partnerību Serbijai un Melnkalnei, iekļaujot Kosovu, kā noteikts ANO Drošības padomes 1999. gada 10. jūnija Rezolūcijā Nr. 1244. Padome to pieņēma 2006. gada 30. janvārī. Melnkalne pasludināja savu neatkarību 2006. gada 3. jūnijā pēc referenduma, kas notika 21. maijā. Pēc tam to atzina ES un tās dalībvalstis. Tāpēc Komisija uzskata, ka ir lietderīgi sniegt priekšlikumu atjauninātai Eiropas partnerībai tikai ar Melnkalni. Šis priekšlikums ir pamatots ar tām pašreizējās Eiropas partnerības Serbijai un Melnkalnei (ietverot Kosovu) daļām, kuras attiecas uz Melnkalni. Tajā ir iekļautas Melnkalnes jaunās kompetences un uzdevumi, ar kuriem tā saskaras kā neatkarīga valsts
            
            
               Melnkalnes kompetentajām iestādēm ir jāizstrādā plāns un jāpievieno tam grafiks, kurā ietverti konkrēti pasākumi, lai risinātu Eiropas partnerības prioritātēs iekļautos uzdevumus.
            
            
               2.PRINCIPI
            
            
               Stabilizācijas un asociācijas process arī turpmāk veidos kopējo satvaru Rietumbalkānu valstu virzībai uz Eiropu līdz pat pievienošanās brīdim.
            
            
               Noteiktās galvenās prioritātes attiecas uz spēju izpildīt 1993. gada Eiropadomes Kopenhāgenas sanāksmē izvirzītos kritērijus un Stabilizācijas un asociācijas procesam paredzētos nosacījumus, īpaši nosacījumus, kurus Padome noteica 1997. gada 29. aprīļa un 1999. gada 21. un 22. jūnija secinājumos, 2000. gada 24. novembra Zagrebas sammita noslēguma deklarāciju un Saloniku darba kārtību.
            
            
               3.PRIORITĀTES
            
            
               Eiropas partnerībā minētās prioritātes ir izraudzītas, pamatojoties uz to, ka būtu reāli paredzams, ka dažos nākamajos gados Melnkalne spēs tās īstenot vai būtiski pavirzīsies uz priekšu to izpildē. Izšķir īstermiņa prioritātes, kas ir jāizpilda viena vai divu gadu laikā, un vidēja termiņa prioritātes, kas jāizpilda trīs vai četru gadu laikā. Prioritātes attiecas gan uz tiesību aktiem, gan uz to īstenošanu.
            
            
               Ņemot vērā ievērojās izmaksas, kas rodas, izpildot visas ES prasības, kā arī šo prasību sarežģītību dažās jomās, šajā partnerībā vēl nav iekļauti visi nozīmīgie uzdevumi. Nākamajās partnerībās saskaņā ar valsts sasniegto progresu tiks iekļautas jaunas prioritātes.
            
            
               Ir noteiktas galvenās īstermiņa prioritātes, un tās uzskaitītas saraksta sākumā. Galvenās prioritātes nav sarindotas to nozīmīguma secībā.
            
            
               3.1.Īstermiņa prioritātes
            
            
               Galvenās prioritātes
            
            
               –Pieņemt jaunu konstitūciju, pamatojoties uz plašu vienprātību atbilstoši Eiropas standartiem, īpaši cilvēktiesību un mazākumtautību tiesību jomā, tiesu, revīzijas, aizsardzības un drošības struktūru veidošanā.
            
            
               –Pabeigt juridiskās un institucionālās struktūras izveidi, kas ir nepieciešama neatkarīgai valstij, tostarp parakstīt un ratificēt starptautiskos tiesību instrumentus, kurus ievēroja Serbijas un Melnkalnes valstu savienība.
            
            
               –Turpināt centienus īstenot valsts pārvaldes reformu, ieskaitot civildienesta algu sistēmu, lai nodrošinātu pārredzamu pieņemšanu darbā, profesionalitāti un atbildīgumu; īpaši stiprināt Eiropas integrācijas struktūras visos līmeņos (ieskaitot nozaru ministrijas un parlamentu) un koordinācijas mehānismus ES jautājumos.
            
         
         
            
               –Pabeigt tiesu sistēmas reformas plānus; noņemt parlamenta darbā pieņemšanas un karjeras vadības pilnvaras un izveidot pārredzamas procedūras, kas pamatotas ar profesionāliem un objektīviem atlases un karjeras virzības kritērijiem; racionalizēt tiesu sistēmu un modernizēt procedūras, un uzlabot pārvaldi; nodrošināt atbilstošu un noturīgu tiesu sistēmas finansējumu.
            
            
               –Pastiprināt parlamentāro kontroli pār aizsardzības un drošības struktūrām.
            
            
               –Nodrošināt pilnīgu sadarbību ar Starptautisko Kara noziegumu tribunālu bijušajai Dienvidslāvijai (ICTY).
            
            
               –Pastiprināt resursus, lai pieņemtu un īstenotu pasākumus, kuri izriet no saistībām, par kurām vienojās saskaņā ar Stabilizācijas un asociācijas nolīgumu, it īpaši papildināt muitas resursus, lai pareizi piemērotu izcelsmes noteikumus un administratīvās sadarbības metodes.
            
            
               Politiskie kritēriji
            
            
               Demokrātija un tiesiskums
            
            
               Vēlēšanas
            
            
               –Saskaņā ar Demokrātisko institūciju un cilvēktiesību biroja ieteikumiem depolitizēt vēlēšanu organizāciju, uzlabot tās darbību, īpaši attiecībā uz rezultātu paziņošanu, kodificēt tiesību aktus par vēlēšanām, izveidot noteikumus par vēlēšanu kampaņu atspoguļošanu plašsaziņas līdzekļos un ieviest noteikumus, kas nodrošina pārredzamību attiecībā uz vietu sadalījumu atbilstoši Eiropas standartiem; izveidot pārredzamu vēlēšanu kampaņu finansēšanas sistēmu.
            
            
               Parlaments
            
            
               –Pastiprināt parlamenta vispārējos likumdošanas un kontroles resursus, īpaši, ieviešot nesen pieņemto reglamentu.
            
            
               –Pastiprināt parlamenta resursus jaunās kompetences jomās.
            
            
               –Pastiprināt Eiropas integrācijas komitejas darbību un sniegt pienācīgu administratīvu un ekspertu atbalstu.
            
            
               Valsts pārvalde
            
            
               –Pastiprināt ombuda biroja administratīvos resursus; nodrošināt, lai pienācīgi tiktu pārbaudīta ombuda ieteikumu izpilde.
            
            
               –Turpināt decentralizācijas procesa īstenošanu un palielināt pašvaldību resursus.
            
            
               Tiesu sistēma
            
            
               –Nodrošināt tiesību aktu par obligātu tiesnešu, prokuroru un par atbalsta uzdevumu veikšanu atbildīgo tiesu darbinieku sākotnējo un turpmāko apmācību izpildi un nostiprināt tiesnešu apmācības centru.
            
            
               –Pabeigt tiesu sistēmas reformas plānus; atbrīvot parlamentu no darbā pieņemšanas un karjeras vadības funkcijas un izveidot pārredzamas procedūras, kas pamatotas ar profesionāliem un objektīviem atlases un karjeras virzības kritērijiem; racionalizēt tiesu sistēmu un modernizēt procedūras, un uzlabot pārvaldi; nodrošināt atbilstošu un stabilu finansējumu tiesu sistēmai.
            
            
               –Sniegt garantijas, lai nostiprinātu kriminālvajāšanas sistēmas autonomiju un efektivitāti, tostarp attiecībā uz budžeta jautājumiem. Nostiprināt tā prokurora biroju, kurš strādā organizētās noziedzības jomā, un palielināt resursus korupcijas novēršanas politikas jomā.
            
            
               –Palielināt Tieslietu ministrijas resursus starptautiskai tiesu iestāžu sadarbībai.
            
         
         
            
               Pretkorupcijas pasākumi
            
            
               –Grozīt likumu par interešu konfliktu un īstenot to, lai novērstu visus iespējamos ierēdņu interešu konflikta gadījumus.
            
            
               –Pastiprināt centienus, lai ieviestu korupcijas novēršanas stratēģiju, īpaši piešķirot atbilstošus finansiālos un cilvēku resursus tiesībaizsardzības iestādēm, lai nodrošinātu tās īstenošanu.
            
            
               –Izstrādāt un pilnībā īstenot noteikumus par politiskajām partijām un politisko partiju finansēšanu, nodrošinot pārredzamību un skaidrību
            
            
               Cilvēktiesības un mazākumtautību aizsardzība
            
            
               –Nodrošināt efektīvus mehānismus to pienākumu izpildei, kuri izriet no starptautiskiem tiesību instrumentiem, īpaši ņemot vērā Eiropas Cilvēktiesību un pamatbrīvību aizsardzības konvenciju un Eiropas Konvenciju par spīdzināšanas novēršanu.
            
            
               –Īstenot visaptverošu un pārredzamu rīcību visos gadījumos, kad ir aizdomas par ļaunprātīgu izturēšanos. Stiprināt iekšējās kontroles dienestus, kuri nodarbojas ar tiesībaizsardzības iestāžu darbinieku ļaunprātīgu izturēšanos
            
            
               –Uzlabot apstākļus cietumos, īpaši attiecībā uz neaizsargātajām grupām, piemēram, mazgadīgiem likumpārkāpējiem un personām, kurām ir vajadzīga psihiatriskā aprūpe; nodrošināt ieslodzījuma apstākļu pienācīgu uzraudzību ilgtermiņa ieslodzītajiem un par organizēto noziedzību ieslodzītajām personām, nodrošināt brīvības atņemšanas iestādes personāla apmācību un uzlabot īpašu vajadzību iestādes.
            
            
               –Pieņemt visaptverošus diskriminācijas novēršanas tiesību aktus. 
            
            
               –Nodrošināt Likuma par publiskas informācijas pieejamību īstenošanu. Turpināt Melnkalnes Radio un televīzijas pārveidi sabiedriskā raidorganizācijā un piešķirt tai atbilstošus līdzekļus.
            
            
               –Īstenot memorandu par NVO un valdības iestāžu sadarbību
            
            
               –Turpināt īstenot tiesību aktus par īpašuma atgūšanu.
            
            
               –Nodrošināt pienācīgu pamatu, tostarp konstitucionālā līmenī, mazākumtautību tiesību aizsardzībai. Īstenot stratēģiju un rīcības plānu, lai integrētu čigānus, ieskaitot bēgļus.
            
            
               Reģionālie jautājumi un starptautiskās saistības.
            
            
               –Turpināt stiprināt reģionālo sadarbību un labas kaimiņattiecības. Īstenot tirdzniecības nolīgumus ar kaimiņvalstīm, īpaši saistībā ar jauno CEBTL. Uzlabot pārrobežu sadarbību cīņā pret organizēto noziedzību, nelegālu tirdzniecību un kontrabandu, tiesu sadarbības, robežkontroles, vides, transporta un enerģētikas jomā.
            
            
               –Nodrošināt bēgļu un valsts iekšienē pārvietoto personu tiesību aizsardzību. Atcelt visus diskriminējošos noteikumus darba tirgus, īpašuma tiesību piekļuves, tiesiskās aizsardzības un pilsonības iegūšanas jomā; garantēt netraucētu piekļuvi veselības aprūpes pakalpojumiem un personiskajiem dokumentiem. Nodrošināt reālas ilgstošas atgriešanās un integrācijas izvēles tiesības un nosacījumus to personu integrācijai, kuras to ir izvēlējušās.
            
            
               –Saskaņot valsts tiesību aktus un praksi ar attiecīgajiem starptautiskajiem standartiem un nolīgumiem, parakstot un ratificējot Eiropas Padomes un Apvienoto Nāciju Organizācijas līmenī attiecīgus starptautiskos tiesību instrumentus par cīņu pret organizēto noziedzību un finansiāliem noziegumiem, tostarp korupciju.
            
            
               Ekonomiskie kritēriji
            
            
               –Saglabāt makroekonomisko stabilitāti, veicot vajadzīgo fiskālo pielāgošanu un konsolidāciju.
            
            
               –Attīstīt institucionālos un analītiskos resursus, kas ir vajadzīgi, lai sagatavotu un īstenotu „Ekonomisko un fiskālo programmu”, kuru ierosināja Komisijas dienesti.
            
         
         
            
               –Ieviest valsts izdevumu pārvaldības sistēmu, īpaši programmu budžeta plānošanu, vidēja termiņa budžeta plānošanu un krājumu uzskaites elementu ieviešanu.
            
            
               –Pilnībā integrēt valsts uzskaitē kapitālieguldījumu budžetu, tostarp vietējo pašvaldību kapitālieguldījumus.
            
            
               –Turpināt valsts uzņēmumu pārstrukturēšanas un privatizācijas procesu.
            
            
               –Pieņemt un īstenot likumu par apdrošināšanas uzraudzību.
            
            
               –Turpināt centienus, lai veicinātu darbaspēka pielāgošanās spējas un profesionālās iemaņas, procesā pilnībā iesaistot darba devējus un arodbiedrības.
            
            
               –Turpināt veikt nepieciešamos pielāgojumus Melnkalnes tirdzniecības režīmos, lai tos saskaņotu ar autonomajiem tirdzniecības pasākumiem un turpmāko SAN.
            
            
               Eiropas standarti
            
            
               Iekšējais tirgus
            
            
               Brīva preču aprite
            
            
               –Pabeigt tiesiskās un institucionālās sistēmas veidošanu standartizācijas, sertifikācijas, metroloģijas, akreditācijas un atbilstības novērtēšanas jomā atbilstoši ES acquis un radīt tirdzniecībai labvēlīgus apstākļus. Sākt pieņemt Eiropas standartus.
            
            
               –Izveidot iekšēju konsultāciju un informēšanas mehānismu par jauniem tehniskiem regulējumiem, kuri ietekmē tirdzniecību, pirms to pieņemšanas.
            
            
               –Izveidot tiesisko pamatu un administratīvos resursus aktīvai patērētāju un veselības aizsardzībai saskaņā ar ES patērētāju un veselības aizsardzības politiku. 
            
            
               –Turpināt nepieciešamās reformas, lai panāktu atbilstību PTO noteikumiem un saistībām ar nolūku paātrināt procesu, lai pievienotos PTO.
            
            
               Muita un nodokļi
            
            
               –Turpināt pielīdzināt acquis muitas tiesību aktus un procedūras. Turpināt modernizēt muitas pārvaldes, lai nodrošinātu augsta līmeņa administratīvos resursus un cīnītos pret korupciju, pārrobežu noziedzību un nodokļu nemaksāšanu.
            
            
               –Grozīt un īstenot tiesību aktus izcelsmes noteikumu jomā, lai ieviestu tiesisko pamatu EK izcelsmes noteikumu īstenošanai autonomo tirdzniecības noteikumu piemērošanas nolūkā, šim mērķim nodrošinot informāciju un uzņēmēju un muitas ierēdņu apmācību.
            
            
               –Turpināt tuvināt nodokļu tiesību aktus acquis. Uzlabot nodokļu likumu īstenošanu, uzmanību veltot nodokļu iekasēšanai un kontrolei, lai samazinātu krāpšanu nodokļu jomā.
            
            
               –Piemērot rīcības kodeksa principus attiecībā uz uzņēmējdarbības aplikšanu ar nodokļiem un nodrošināt to, lai jauni pasākumi nodokļu jomā atbilstu šiem principiem.
            
            
               Konkurence
            
            
               –Izveidot un nodrošināt atbilstošus līdzekļus, lai konkurences iestāde varētu darboties pilnīgi neatkarīgi.
            
         
         
            
               –Kā pirmo soli valsts atbalsta kontroles virzienā nostiprināt valsts atbalsta sistēmu un palielināt pārredzamību atbilstoši Stabilizācijas un asociācijas nolīguma prasībām.
            
            
               Publiskais iepirkums
            
            
               –Ieviest efektīvu publiskā iepirkuma režīmu atbilstoši ES principiem, tostarp attiecībā uz aizsardzības līdzekļiem. Nodrošināt procedūru pilnīgu pārredzamību neatkarīgi no attiecīgā līguma vērtības un Melnkalnes un ES piegādātāju nediskriminēšanu.
            
            
               –Nodrošināt Publiskā iepirkuma aģentūras un pārbaudes iestādes izveidošanu un darbību un uzlabot to administratīvos resursus; nodrošināt līgumslēdzēju atbildīgo darbinieku pienācīgu apmācību nolūkā izpildīt iepirkuma noteikumus.
            
            
               Tiesību akti intelektuālā īpašuma jomā
            
            
               –Ievērojami pastiprināt intelektuālā īpašuma tiesību aizsardzības līmeni, īpaši pieņemot visaptverošu tiesisko regulējumu par intelektuālā īpašuma tiesībām, tostarp efektīvus tiesībaizsardzības noteikumus, un izveidojot intelektuālā īpašuma tiesību aizsardzības biroju.
            
            
               –Nostiprināt īstenošanas un tiesībaizsardzības resursus šajā jomā, tostarp robeždienestos, tiesībaizsardzības aģentūrās un tiesu iestādēs.
            
            
               –Formāli apstiprināt dalību galvenajos starptautiskajos līgumos intelektuālā īpašuma noteikumu jomā.
            
            
               Finanšu pakalpojumi,
            
            
               –Nostiprināt finanšu iestāžu un tirgu regulēšanas un uzraudzības sistēmu atbilstoši ES praksei, īpaši attiecībā uz banku nozari.
            
            
               –Pastiprināt sadarbību ar to ārvalstu banku vietējiem uzraudzītajiem, kurām ir nozīmīgas filiāles Melnkalnē, tostarp slēdzot sadarbības nolīgumus.
            
            
               Tiesību akti par uzņēmējdarbību
            
            
               –Pastiprināt finanšu pārskatu prasību īstenošanu, īpaši attiecībā uz finanšu iestādēm un biržas sarakstā iekļautiem uzņēmumiem.
            
            
               Nodarbinātības un sociālā politika
            
            
               –Palielināt Nodarbinātības un sociālās labklājības ministrijas resursus politikas formulēšanai un uzraudzībai, īpašu vērību veltot jaunatnes, sieviešu un neaizsargāto grupu integrācijai darba tirgū. [uzlabot to aktīvo nodarbinātības pasākumu izpildes vadību, kurus ieviesa Melnkalnes Nodarbinātības dienests.]
            
            
               –Pastiprināt darba inspekciju darbību, lai nodrošinātu veselības aizsardzību un drošību darbā. 
            
            
               –Pastiprināt centienus paaugstināt izglītības sistēmas un mūžizglītības kvalitāti.
            
            
               –Turpināt uzlabot augstākās izglītības sistēmas kvalitāti, efektivitāti un atbilstību un atbalstīt tās integrāciju Eiropas Augstākās izglītības zonā.
            
            
               Nozaru politika
            
            
               Rūpniecība un MVU
            
         
         
            
               –Turpināt īstenot Eiropas Mazo uzņēmumu hartu.
            
            
               –Nostiprināt ieguldījumu veicināšanas aģentūru. Uzlabot uzņēmējdarbības atbalstīšanu/konsultēšanu. 
            
            
               –Pieņemt tiesību aktu par licencēšanas saskaņošanu un paātrināšanu un par atļauju izsniegšanas sistēmām, īstenot tiesību aktus ciešā sadarbībā ar vietējo pašvaldību iestādēm un pieņemt un īstenot rīcības plānu šķēršļu samazināšanai uzņēmējdarbībā.
            
            
               –Paātrināt valsts garantiju fonda MVU izveidošanai un īstenošanai.
            
            
               Lauksaimniecība un zivsaimniecība
            
            
               –Īstenot tiesību aktu par veterinārijas jautājumiem (ieskaitot zivsaimniecības produktus). Turpināt administratīvos resursu saskaņošanas nostiprināšanu lauksaimniecības un lauku attīstības politikas formulēšanai un īstenošanai.
            
            
               –Pieņemt likumu par pārtikas nekaitīgumu, likumu par dzīvnieku labturību un jaunu veterinārijas likumu un nostiprināt veterināros un fitosanitāros dienestus, ieskaitot kontroles un laboratoriju resursus.
            
            
               –Turpināt centienus, lai saskaņotu tiesību aktus ar ES acquis veterinārijas un fitosanitārijas jomā, ieskaitot integrētas pārtikas nekaitīguma sistēmas izveidošanu ar mērķi izvairīties no dublēšanās un paaugstināt pārtikas nekaitīgumu. Sagatavot dzīvnieku identificēšanas un liellopu reģistrēšanas sistēmu atbilstoši ES prasībām.
            
            
               –Pabeigt zivsaimniecības stratēģijas izstrādi un palielināt Melnkalnes resursus, lai īstenotu tādu zivsaimniecības politiku, kura atbilst ES standartiem, ieskaitot starptautisku sadarbību.
            
            
               Vide
            
            
               –Turpināt tuvināt tiesību aktus ES tiesību aktiem un standartiem, īpaši vides aizsardzības pamata tiesību aktus. Izveidot administratīvos resursus, lai ieviestu un īstenotu pieņemtos tiesību aktus.
            
            
               –Izstrādāt vispārēju vides aizsardzības stratēģiju (ūdens, atkritumi, gaiss). Pieņemt zemes izmantošanas plānu. Pieņemt ilgtspējīgas attīstības stratēģiju un nozaru stratēģijas (integrēta piekrastes zonu pārvaldība, bioloģiskā daudzveidība, klimata pārmaiņas). Nostiprināt vides pārvaldības administratīvos resursus.
            
            
               Transporta politika
            
            
               –Turpināt saskaņot tiesību aktus aviācijas jomā, ieskaitot gaisa satiksmes kontroles saskaņošanu ar acquis atbilstoši saistībām, kas pieņemtas, parakstot nolīgumu par Eiropas Kopējo gaisa telpu.
            
            
               –Nostiprināt civilās aviācijas iestādi un norīkot funkcionāli neatkarīgu aviācijas nelaimes gadījumu izmeklēšanas iestādi, aeronavigācijas pakalpojumu sniegšanas valsts uzraudzības iestādi un iestādi, kas ir atbildīga par aviopasažieru tiesībaizsardzību.
            
            
               –Turpināt īstenot Saprašanās memorandu par Dienvidaustrumeiropas galvenā reģionālā transporta tīkla izveidi, ieskaitot sadarbību transporta novērošanas dienestā.
            
            
               –Īstenot ceļu transporta likumu (ieskaitot attiecīgo īstenošanas struktūru izveidi). Nodrošināt pietiekamus resursus transporta infrastruktūru un iestāžu uzturēšanai.
            
            
               Enerģētika
            
            
               –Ratificēt un turpināt īstenot saistības, kas pieņemtas noslēgtajā Enerģētikas Kopienas līgumā.
            
            
               –Pabeigt un īstenot enerģētikas attīstības stratēģiju un energoefektivitātes stratēģiju; nostiprināt Ekonomikas ministrijas administratīvos resursus enerģētikas jomā.
            
         
         
            
               –Izveidot regulēšanas iestādi un pieņemt atbilstošus tiesību aktus kodoldrošības un aizsardzības pret radiāciju jomā.
            
            
               Informācijas sabiedrība un plašsaziņas līdzekļi
            
            
               –Piemērojot attiecīgos tiesību aktus, īpaši attiecībā uz vajadzīgo konkurētspējīgo pasākumu ieviešanu tirgū, nostiprināt telekomunikāciju aģentūru, lai veicinātu konkurenci tirgū.
            
            
               –Uzlabot Ekonomikas ministrijas administratīvos resursus elektronisko sakaru jomā. Veikt turpmākus pasākumus tarifu līdzsvarošanas jomā, kā arī pievērsties noteikumu izstrādei par starpsavienojumu tarifiem un jautājumam par licences maksu.
            
            
               –Nodrošināt apraides pārvaldes darbības neatkarību.
            
            
               –Nodrošināt Melnkalnes Radio un televīzijas vienmērīgu pārveidi sabiedriskā raidorganizācijā un piešķirt līdzekļus efektīvai tās darbībai.
            
            
               Finanšu kontrole
            
            
               –Papildināt iekšējās finanšu kontroles valsts stratēģiju ar atsaucēm uz īstermiņa un vidēja termiņa mērķiem un ar atbilstošu IT sistēmu atbalstu; pastiprināt iekšējās revīzijas resursus.
            
            
               –Turpināt nostiprināt Valsts revīzijas biroju un sniegt atbilstošas konstitucionālas garantijas.
            
            
               Statistika
            
            
               –Vākt un pārraidīt statistisku informāciju atbilstoši statistikas prasībām saistībā ar ekonomikas, tirdzniecības, monetāro un finanšu jomu atbilstoši ES pašreizējai praksei.
            
            
               –Pārstrādāt un pieņemt ģenerālplānu par statistiku, lai uzlabotu kvalitāti un padziļinātu statistikas darbības jomu. Efektīvāk vākt un apstrādāt lauksaimniecības statistikas datus saskaņā ar ES standartiem un metodiku; ieviest HS nomenklatūru 2007.
            
            
               Tiesiskums, brīvība un drošība
            
            
               Vīzas, robežkontrole, patvērums un migrācija
            
            
               –Attīstīt institucionālos resursus saistībā ar vīzu politiku un saskaņot vīzu politiku ar ES vīzu politiku.
            
            
               –Nostiprināt integrētu robežpārvaldību un nodrošināt, ka to konsekventi īsteno visas atbildīgās struktūras, ieskaitot civilo kontroli.
            
            
               –Pieņemt likumu par patvērumu un veikt plānoto patvēruma meklētāju un bēgļu uzņemšanas centru būvniecību.
            
            
               Nelikumīgi iegūtu līdzekļu legalizēšana
            
            
               –Nodrošināt tiesību aktus, lai apkarotu nelikumīgi iegūtu līdzekļu legalizēšanu, efektīvu īstenošanu un koordinēšanu un stiprināt finanšu policijas nodaļu.
            
            
               Narkotikas
            
         
         
            
               –Turpināt attīstīt centra cīņai pret narkotikām un kontrabandu starptautiskās sadarbības jaudas un uzlabot operatīvās analīzes spējas, ieskaitot attiecīgu datubāzu izveidi. 
            
            
               –Izveidot valsts stratēģiju cīņai pret narkomāniju un narkotiku tirdzniecību atbilstoši ES stratēģiju narkotiku apkarošanai 2005. - 2012. gadam un Narkomānijas apkarošanas rīcības plānu 2005. - 2008. gadam un izstrādāt sabiedrības informēšanas kampaņu par narkotikām.
            
            
               –Noteikt standartus attiecībā uz prekursoru un citu būtisku vielu novirzīšanas nelegālu narkotiku ražošanai novēršanu.
            
            
               –Attīstīt attiecīgo tiesībaizsardzības iestāžu resursus cīņai pret narkomāniju un narkotiku tirdzniecību.
            
            
               Policija
            
            
               –Turpināt nostiprināt policijas profesionālos resursus, veicot specializētu apmācību, izstrādājot informācijas iegūšanas un risku analīzes rīkus.
            
            
               –Nodrošināt Policijas akadēmijas darbību.
            
            
               Cīņa pret organizēto noziedzību un terorismu
            
            
               –Izveidot efektīvus institucionālus mehānismus sadarbībai starp aģentūrām cīņā pret organizēto noziedzību un papildināt policijas nodaļas cīņai pret organizēto noziedzību resursus.
            
            
               –Uzlabot spējas izmantot speciālus izmeklēšanas līdzekļus saskaņā ar pienācīgām garantijām un nostiprināt kriminālizlūkošanu.
            
            
               –Pieņemt tiesību aktus un izveidot resursus īpašuma un nelikumīgi iegūtu līdzekļu atsavināšanai.
            
            
               –Paaugstināt starptautiskās sadarbības un attiecīgo starptautisko konvenciju par terorismu un organizētās noziedzības novēršanu un apkarošanu īstenošanas efektivitāti; uzlabot sadarbību un informācijas apmaiņu starp visām drošības dienestu struktūrām un ar citām valstīm; nepieļaut terorisma aktu finansēšanu un sagatavošanu.
            
            
               Cilvēku tirdzniecība
            
            
               –Turpināt pastiprināt cīņu pret cilvēku tirdzniecību, ieskaitot pienācīgas palīdzības sniegšanu un aizsardzību upuriem.
            
            
               Personas datu aizsardzība
            
            
               –Pieņemt tiesību aktus par personas datu aizsardzību un izveidot neatkarīgu datu aizsardzības uzraudzības iestādi.
            
            
               –Veikt vajadzīgos pasākumus, lai sagatavotos sadarbības līguma noslēgšanai ar Europol.
            
            
               3.2.Vidēja termiņa prioritātes
            
            
               Politiskie kritēriji
            
            
               Demokrātija un tiesiskums
            
         
         
            
               Konstitucionāli jautājumi
            
            
               –Pilnībā īstenot jauno konstitūciju, kas pieņemta atbilstoši Eiropas standartiem.
            
            
               Vēlēšanas
            
            
               –Turpināt nodrošināt vēlēšanu organizēšanas augstus standartus; ieviest pārredzamu vēlēšanu kampaņu finansēšanas sistēmu.
            
            
               Parlaments
            
            
               –Turpināt nostiprināt parlamenta resursus visās jomās, īpaši saistībā ar ES acquis pieņemšanu.
            
            
               Valsts pārvalde
            
            
               –Turpināt stiprināt par integrāciju Eiropā atbildīgās struktūras dažādu nozaru ministrijās un koordinācijas mehānismus ES jautājumos, tostarp par SAN un PAI.
            
            
               –Attīstīt principus, procedūras un attiecīgus administratīvos resursus, lai izveidotu decentralizētu īstenošanas sistēmu ES palīdzības līdzekļu apsaimniekošanai atbilstoši ES prasībām.
            
            
               –Turpināt nostiprināt cilvēkresursu pārvaldības iestādi. Stiprināt politikas veidošanas procesu. Turpināt īstenot decentralizācijas reformu.
            
            
               –Turpināt stiprināt pārredzamu pieņemšanu darbā, profesionalitāti un atbildīgumu, cita starpā izmantojot tādus instrumentus kā ētikas kodekss un vadlīnijas.
            
            
               –Turpināt bruņoto spēku pārstrukturēšanas un reformu procesu, tostarp vajadzības gadījumā tos skaitliski samazinot.
            
            
               Tiesu sistēma
            
            
               –Nodrošināt tiesnešu apmācības centra pienācīgu darbību. Īstenot tiesu sistēmas IT stratēģiju.
            
            
               –Pabeigt tiesu sistēmas reformas stratēģisko pamatu; īstenot reformas plānus; ieviest darbā pieņemšanas un karjeras vadības pārredzamas procedūras; turpināt pilnveidot tiesu sistēmas resursus.
            
            
               –Turpināt uzlabot kriminālvajāšanas sistēmas efektivitāti.
            
            
               –Turpināt papildināt Tieslietu ministrijas resursus starptautiskai tiesu iestāžu sadarbībai.
            
            
               Korupcijas novēršanas politika
            
            
               –Turpināt mērķtiecīgi novērst un apkarot korupciju visos līmeņos un nodrošināt vajadzīgos līdzekļus korupcijas novēršanai un apkarošanai. Nodrošināt pilnīgu saskanību ar ANO Konvenciju par cīņu pret korupciju un ar attiecīgajām Eiropas Padomes konvencijām.
            
            
               –Ja ir radušās aizdomas par krāpšanu vai citiem pārkāpumiem, kuri skar valsts un starptautiskos, tostarp ES finanšu līdzekļus, izveidot efektīvas procedūras šādu gadījumu atklāšanai, izskatīšanai un turpmākai kontrolei.
            
         
         
            
               Cilvēktiesības un mazākumtautību aizsardzība
            
            
               –Īstenot diskriminācijas novēršanas tiesību aktus un tiesību aktus par mazākumtautību tiesībām.
            
            
               –Turpināt uzlabot apstākļus cietumos.
            
            
               –Novērst un vērsties pret tiesībaizsardzības iestāžu darbinieku ļaunprātīgu izturēšanos.
            
            
               –Nodrošināt bērnu - invalīdu vai minoritāšu bērnu iekļaušanu skolās; īstenot bērnu aprūpes sistēmu reformu. 
            
            
               –Turpināt veicināt minoritāšu integrāciju un labas attiecības starp etniskajām grupām.
            
            
               –Turpināt sadarbību ar NVO valdības un pašvaldību līmenī.
            
            
               Reģionālie jautājumi un starptautiskās saistības
            
            
               –Atvieglināt to bēgļu integrāciju, kuri nevēlas atgriezties. Īstenot valsts stratēģiju bēgļu jautājumos kā visaptverošas sociālās iekļaušanas un sociālās integrācijas daļu. 
            
            
               –Turpināt reģionālās sadarbības pasākumu īstenošanu.
            
            
               Ekonomiskie kritēriji
            
            
               –Nostiprināt makroekonomisko stabilitāti, turpinot fiskālo pielāgošanu un konsolidāciju, lai vēl vairāk samazinātu ārējo nelīdzsvarotību.
            
            
               –Paaugstināt valsts izdevumu efektivitāti, īpaši uzlabojot budžeta plānošanas procesu un finanšu pārvaldību centrālā un vietējo pašvaldību līmenī. Palielināt budžeta sagatavošanas un izpildes resursus, lai ļautu noteikt prioritātes.
            
            
               –Veicot pakāpenisku liberalizāciju, nodrošināt darba tirgus lielāku elastību.
            
            
               –Nostiprināt uzņēmējdarbības vidi, lai veicinātu privātā sektora un nodarbinātības attīstību. Racionalizēt saimnieciskās tiesas procedūras, īpaši bankrota lietās.
            
            
               –Sākt veidot un piemērot integrētu pētniecības politiku, lai atbalstītu pētniecības un attīstības darbības.
            
            
               Eiropas standarti
            
            
               IEKŠĒJAIS TIRGUS
            
            
               Kapitāla brīva aprite
            
            
               –Turpināt liberalizēt kapitāla un maksājumu plūsmu saskaņā ar ES principiem.
            
         
         
            
               Brīva preču aprite
            
            
               –Turpināt attīstīt standartizāciju, īpaši – pieņemot Eiropas standartus. Turpināt transponēt pēc jaunās un vispārējās koncepcijas, kā arī pēc vecās koncepcijas veidotās direktīvas. Izveidot tirgus uzraudzības struktūru, kā to prasa acquis.
            
            
               Muita un nodokļi
            
            
               –Nodrošināt Melnkalnes muitas un nodokļu tiesību aktu turpmāku saskaņošanu ar acquis un turpināt palielināt administratīvos resursus, lai ieviestu šos tiesību aktus, kā arī cīnītos pret korupciju, pārrobežu noziedzību un izvairīšanos no nodokļu maksāšanas.
            
            
               –Uzlabot pārredzamību un informācijas apmaiņu ar ES dalībvalstīm, lai atvieglotu to pasākumu īstenošanu, kas paredzēti, lai novērstu izvairīšanos no nodokļu maksāšanas un nodokļu nemaksāšanu.
            
            
               –Izveidot pārredzamu informācijas apmaiņu ar Komisiju un tās dalībvalstīm, lai pastiprinātu tiesībaizsardzības pasākumus nodokļu izkrāpšanas, izvairīšanās no nodokļu maksāšanas un nodokļu nemaksāšanas novēršanai.
            
            
               Konkurence
            
            
               –Turpināt nostiprināt konkurences iestādi, tostarp tās funkcionālo neatkarību.
            
            
               –Turpināt nostiprināt valsts atbalsta sistēmu un izveidot valsts atbalsta kontroli atbilstoši Stabilizācijas un asociācijas nolīguma prasībām.
            
            
               Publiskais iepirkums
            
            
               –Turpināt nostiprināt publiskā iepirkuma režīmu, tostarp attiecībā uz sabiedrisko pakalpojumu sektoru un koncesijām, turpinot pielīdzināt valsts tiesību aktus acquis un palielinot Valsts iepirkuma aģentūras un Valsts iepirkuma pārbaudes iestādes un līgumslēdzēju administratīvos resursus. 
            
            
               –Turpināt nodrošināt procedūru pilnīgu pārredzamību neatkarīgi no attiecīgā līguma vērtības un Melnkalnes un ES piegādātāju nediskriminēšanu.
            
            
               Tiesību akti intelektuālā īpašuma jomā
            
            
               –Nodrošināt ES noteiktajam līdzvērtīgu aizsardzības līmeni, pilnībā saskaņojot ar acquis valsts tiesību aktus par intelektuālā īpašuma tiesībām un pastāvīgi nostiprinot visu attiecīgo valsts iestāžu, tostarp robeždienestu, tiesībaizsardzības aģentūru un tiesu iestāžu, administratīvos resursus.
            
            
               Finanšu pakalpojumi
            
            
               –Finanšu iestādēm un tirgiem izveidot visaptverošu reglamentējošu un uzraudzības pamatu atbilstoši ES principiem.
            
            
               Tiesību akti par uzņēmējdarbību
            
            
               –Sākt finanšu pārskatu prasību saskaņošanu ar acquis un nodrošināt to efektīvu īstenošanu.
            
            
               Nodarbinātības un sociālā politika
            
            
               –Turpināt palielināt Nodarbinātības un sociālās labklājības ministrijas resursus politikas formulēšanai un uzraudzībai, īpašu vērību veltot jaunatnes, sieviešu un neaizsargāto grupu integrācijai darba tirgū; turpināt uzlabot to aktīvo nodarbinātības pasākumu izpildes vadību, kurus ieviesa Melnkalnes Nodarbinātības dienests.
            
         
         
            
               Nozaru politika
            
            
               Rūpniecība un MVU
            
            
               –Nodrošināt Eiropas Mazo uzņēmumu hartas pilnīgu īstenošanu.
            
            
               –Sākt ieviest regulējošās darbības ietekmes novērtējumus. Turpināt uzlabot piekļuvi finansējumam un veidot uzņēmējdarbības atbalsta struktūras (kopas, izveides centri, uzņēmējdarbības/tehnoloģiju parki).
            
            
               Lauksaimniecība un zivsaimniecība
            
            
               –Turpināt veidot administratīvos resursus lauksaimniecības un lauku attīstības politikas formulēšanai un īstenošanai. Izstrādāt un sākt īstenot lauku attīstības politiku.
            
            
               –Nostiprināt institucionālos resursus pārtikas nekaitīguma jomā. Sagatavot programmu pārtikas pārstrādes uzņēmumu modernizēšanai, lai izpildītu ES prasības. Sākt darbību saistībā ar aitu un kazu identifikāciju un to kustības reģistrāciju. Sākt rīcību, lai nodrošinātu vietējo augu audzēšanas efektīvu kontroli, īpaši to produktu kontroli, kas pakļauti īpašām ES prasībām.
            
            
               –Veikt pasākumus, lai nodrošinātu to, ka tiek panākta zivsaimniecības politikas lielāka atbilstība ES standartiem, īpaši resursu pārvaldības, inspekcijas un kontroles, kā arī tirgus un struktūrpolitikas jomā.
            
            
               Vide
            
            
               –Turpināt tuvināt tiesību aktus ES tiesību aktiem un standartiem, īpaši tiesību aktiem gaisa piesārņojuma, ūdens un ķīmisko vielu jomā.
            
            
               –Sākt īstenot zemes izmantošanas plānu un vispārēju vides aizsardzības stratēģiju. Sākt īstenot ilgtspējīgas attīstības stratēģiju un citas nozaru stratēģijas (integrēta piekrastes zonu pārvaldība, bioloģiskā daudzveidība, klimata pārmaiņas). Nodrošināt dzīvotspējīgu finansiālo pamatu, lai īstenotu vidēja līdz ilga termiņa vides aizsardzības politiku.
            
            
               –Ratificēt un sākt īstenot Kioto protokolu.
            
            
               –Stiprināt to nozaru ministriju un iestāžu administratīvos resursus, kuras atbild par vides plānošanu, atļauju izsniegšanu, inspekcijām, tiesībaizsardzību un uzraudzību, kā arī projektu vadību.
            
            
               Transporta politika
            
            
               –Stiprināt resursu izveidi, tostarp projektu sagatavošanu lieliem ieguldījumiem. Turpināt rezervēt pietiekamus resursus transporta infrastruktūru un iestāžu uzturēšanai.
            
            
               –Īstenot starptautiskās saistības atbilstoši Starptautiskās jūrniecības organizācijas konvencijām un uzlabot flotes kuģošanas drošības nosacījumus, ievērojot Parīzes saprašanās memorandu.
            
            
               Enerģētika
            
            
               –Pieņemt un īstenot ekoloģiski ilgstspējīgas enerģētikas politikas ilgtermiņa stratēģiju.
            
            
               –Turpināt īstenot reģionālās un starptautiskās saistības šajā jomā, lai izveidotu konkurētspējīgu enerģijas reģionālo tirgu.
            
            
               –Kļūt par to starptautisko kodoldrošības konvenciju dalībnieci, kuru līgumslēdzēja puse jau ir EURATOM.
            
         
         
            
               Informācijas sabiedrība un plašsaziņas līdzekļi
            
            
               –Pabeigt ES 2002 programmu elektronisko sakaru jomā transponēšanu.
            
            
               –Pakāpeniski īstenojot tiesību aktus un piemērojot konkurētspējīgus aizsardzības pasākumus un likvidējot pašreizējos šķēršļus ienākšanai tirgū, izveidot konkurētspējīgu elektronisko sakaru tirgu.
            
            
               –Saglabāt regulējošo iestāžu neatkarību un nodrošināt pietiekamus resursus un ekspertu zināšanas to uzdevumu veikšanai. 
            
            
               –Pilnībā saskaņot tiesību aktus ar acquis audiovizuālajā jomā.
            
            
               Finanšu kontrole
            
            
               –Izstrādāt un īstenot decentralizētas vadības atbildības un funkcionāli neatkarīgas iekšējās revīzijas principus saskaņā ar starptautiski pieņemtiem standartiem un labāko ES praksi.
            
            
               –Nostiprināt valsts revīzijas biroja darbības spēju, kā arī tā darbības un finansiālo neatkarību.
            
            
               –Attīstīt procedūras un administratīvos resursus, lai nodrošinātu ES finanšu interešu reālu aizsardzību.
            
            
               Statistika
            
            
               –Turpināt veidot ticamu ekonomisko statistiku. Izveidot institucionālos resursus, lai apkopotu un publicētu galvenos statistikas datus, kas atbilst Eiropas standartiem uzņēmējdarbības statistikas, darba tirgus statistikas un valsts uzskaites jomā.
            
            
               –Pilnībā iekļaut valsts uzskaitē vietējo pašvaldību uzskaiti.
            
            
               Tiesiskums, brīvība un drošība
            
            
               Vīzas, robežkontrole, patvērums un migrācija
            
            
               –Izveidot tehnisko infrastruktūru un cilvēkresursu nodrošinājumu, lai īstenotu integrēto robežas pārvaldības politiku, ieskaitot robežpolicijas un muitas dienestu stiprināšanu. Uzlabot pārrobežu savienojumus, izveidojot jaunus robežpārejas punktus. 
            
            
               –Turpināt saskaņot vīzu politiku ar ES tiesību aktiem un praksi.
            
            
               Narkotikas
            
            
               –Nostiprināt sadarbību starp iestādēm un starptautiskā mērogā un turpmāk attīstīt attiecīgo tiesībaizsardzības iestāžu resursus cīņai pret narkotiku tirdzniecību.
            
            
               Policija
            
            
               –Turpināt pārstrukturēšanu; nodrošināt atbildību, veikt reformas policijas izglītības jomā, nodrošināt tiesībaizsardzības iestāžu sadarbību.
            
         
         
            
               Cīņa pret organizēto noziedzību un terorismu
            
            
               –Izstrādāt liecinieku aizsardzības efektīvu sistēmu, iekļaujot arī reģionālus elementus. 
            
            
               –Pastiprināt cīņu pret ekonomiskajiem un finanšu noziegumiem (ieskaitot nelikumīgi iegūtu līdzekļu legalizēšanu un valūtu viltošanu), krāpšanu un korupciju, un pilnveidot attiecīgos tiesību aktus. 
            
            
               –Veicināt ES dalībvalstu norīkotu sadarbības koordinatoru izmantošanu attiecīgajās valsts iestādēs, kas nodarbojas ar cīņu pret organizēto noziedzību. Īstenot Palermo Konvenciju un tās protokolus par starpnacionālo organizēto noziedzību un piemērojamos starptautiskos standartus par finanšu un ekonomiskajiem noziegumiem.
            
            
               –Palielināt administratīvos un tiesu sistēmas resursus, lai īstenotu kriminālkodeksu attiecībā uz organizēto noziedzību. Turpināt nostiprināt Iekšlietu ministrijas nodaļu cīņai pret organizēto noziedzību un nodrošināt visu tiesībaizsardzības iestāžu koordināciju, tostarp atbilstošu kriminalizlūkošanas resursu turpmāku attīstību.
            
            
               –Pastiprināt cīņu pret ekonomiskajiem un finanšu noziegumiem (ieskaitot cīņu pret skaidras un bezskaidras naudas maksāšanas līdzekļu viltošanu), un papildināt institucionālos un administratīvos resursus ar šiem noziegumiem saistītu uzdevumu veikšanai.
            
            
               Personas datu aizsardzība
            
            
               –Nodrošināt datu aizsardzības uzraudzības iestādes netraucētu darbību.
            
            
               –Nodrošināt valsts iestāžu resursus, īpaši tiesībaizsardzības iestāžu resursus, tiesību aktu par personas datu aizsardzību īstenošanai.
            
            
               4.PROGRAMMU IZSTRĀDE
            
            
               Kopienas palīdzību Rietumbalkānu valstīm atbilstoši Stabilitātes un asociācijas procesam sniegs, izmantojot pašreizējos finanšu instrumentus, īpaši saskaņā ar Padomes Regulu (EK) Nr. 1085/2006
                  4
               . Tātad šim Lēmumam nav finansiālas ietekmes. Turklāt Melnkalnei būs pieejams finansējums no daudzvalstu un horizontālajām programmām.
            
            
               5.NOSACĪJUMU KOPUMS
            
            
               Kopienas palīdzība Rietumbalkānu valstīm saskaņā ar stabilizācijas un asociācijas procesu ietver nosacījumus, ka turpinās progress atbilstīgi Kopenhāgenas kritērijiem, kā arī progress šīs Eiropas partnerības konkrēto prioritāšu izpildē. Šo nosacījumu neievērošanas gadījumā Padome var veikt attiecīgus pasākumus, pamatojoties uz Padomes Regulas (EK) Nr. 1085/2006
                  5
                21. pantu. Komisijas palīdzība ir arī pakļauta Padomes 1997. gada 29. aprīļa secinājumos definētajiem nosacījumiem, jo īpaši attiecībā uz saņēmēju apņemšanos veikt demokrātiskas ekonomiskās un institucionālās reformas.
            
            
               6.PĀRRAUDZĪBA
            
            
               Eiropas partnerības ieviešanu pārrauga ar to mehānismu palīdzību, kas izveidoti saskaņā ar stabilizācijas un asociācijas procesu, jo īpaši ar Komisijas sniegto gada ziņojumu palīdzību.
            
         
         
            
                  
                     (1)
                  OV L 86, 24.3.2004., 1. lpp.
               
               
                  
                     (2)
                  Padomes 2004. gada 14. jūnija Lēmums 2004/520/EK par principiem, prioritātēm un nosacījumiem, kas iekļauti Eiropas partnerībā ar Serbiju un Melnkalni, ietverot Kosovu, kā noteikts Apvienoto Nāciju Organizācijas Drošības padomes 1999. gada 10. jūnija Rezolūcijā Nr. 1244 (OV L 227, 26.6.2004., 21. lpp.).
               
               
                  
                     (3)
                  Padomes 2004. gada 14. jūnija Lēmums 2004/520/EK par principiem, prioritātēm un nosacījumiem, kas iekļauti Eiropas partnerībā ar Serbiju un Melnkalni, ietverot Kosovu, kā noteikts Apvienoto Nāciju Organizācijas Drošības padomes 1999. gada 10. jūnija Rezolūcijā Nr. 1244 (OV L 35, 7.2.2006., 32. lpp.).
               
               
                  
                     (4)
                  OV L 210, 31.7.2006., 82. lpp.
               
               
                  
                     (5)
                  Padomes Regulas 1085/2006 21. pants (OV L 210, 31.7.2006., 90. lpp.).